Sasha Alexander

Suzana Drobnjaković edo izen artistikoz Sasha Alexander (Los Angeles, 1973ko maiatzaren 17a) aktore estatubatuarra da. NCIS telesailean Caitlin Todd agentea eta Rizzoli & Isles telesailetan Maura Isles doktorearen papera betetzeagatik da ezaguna.

Biografia 
Suzana Drobnjaković Los Angelesen jaio zen serbiar jatorriko familia batean. Eskolan antzezlanak egitearekin batera izotz patinatzailea izan zen, baina belauneko zauri baten ondorioz kirola utzi behar izan zuen. Aktore lanarekin jarraitu asmoz New Yorkera joan zen udako Shakespeare jaialdietan parte hartzera. Hego Californiako Unibertsitatean Zinema eta Telebista eskolan graduatu zen.

1999an Wasteland telesailean eta 2001ean Presidio Med telesailetan protagonista paperarekin hasi zuen aktore ibilbidea eta Dawson's Creek telesail arrakastatsuko 4. denboraldian ohiko aktorea izan zen. 2003an NCIS telesailean Caitlin Todd agente berezia bihurtu zen, atal pilotuan aritu zen Vivian Blackadderren tokia hartu ondoren. Telesaileko aurreneko bi denboraldietan protagonista taldean izan zen. Telesaileko arduradunen hitzetan aktoreak telesaila utzi eta aukera berrien bila hasteko asmoa azaldu zuenez pertsonaia hil egin behar izan zuten. Aktoreak esan zuen gehiegizko esfortzua eskatzen zion lana zela eta horregatik erabaki zuela NCIS telesaila uztea.

2010an Rizzoli & Isles telesaileko Maura Isles doktorea bihurtu zen. Telesailak 2016 artean iraun zuen eta People's Choice Awards sarietan emakumezko telebista-aktore onenaren saria jaso zuen. Azken denboraldian Shameless telesailean ere parte hartzen hasi zen ohiko aktore gisa.

Bizitza pertsonala 
1999 urtean Luka Pecelekin ezkondu zen baina beranduago ezkontza hura baliogabetu zuen. 2007an Edoardo Ponti italiar zuzendariarekin ezkondu zen eta Lucia Sofia alaba eta Leonardo semea izan dituzte. Edoardo Ponti Sophia Loren aktorearen semea da.

Sasha Alexanderrek hainbat hizkuntza hitzegiten ditu: ingelesa, serbiera, italiera eta frantsesa.

Filmografia

Filmeak

Telebista

Erreferentziak

Kanpo estekak 

 Sasha Alexanderren webgune ofiziala 
 Aktorearen IMDBko fitxa irakurgai 

Losangelestarrak
Ameriketako Estatu Batuetako emakume aktoreak